Midweek 25 April 2018 | NG Nelspruit Suid
TEKS: Johannes 6 + Efesiërs 2:8
Tema: Ek kan seker wees.
Daar is so baie onsekerhede in hierdie lewe. Baie goed wat ons dink sekerhede is, kan ons in 'n oogwink verloor. Jou werk, jou geld, jou gesondheid, jou status. Dit kos net een iets om skeef te loop en dit waarop jy jou sekerheid gebou het, is weg. Hoeveel keer hoor mens nie verhale van mense wat alles verloor het nie. Mense wat dan in sak en as sit.
Maar dan hoor mens ook baie verhale van baie mense wat menslike gesproke alles verloor het en tog staande bly. Wat steeds hoop het. Die rede is omdat hulle in hulle lewe verstaan het dat daar net een sekerheid is wat niks of niemand van jou af kan wegneem nie. Nie eens die grootste natuurramp kan dit van jou kom wegruk nie.
Dit is die sekerheid wat te vind is in God se genade. Sekerheid wat te vind is daarin om in opregte geloof, God se genade jou eie te maak. Die rede waarom hierdie 'n onwrikbare sekerheid is, is omdat dit buite onsself gesetel is. God bied Sy Genade, deur Jesus Christus, verniet vir ons aan. Dis nie opgrond van wie of wat ek is dat God dit doen nie, maar opgrond van wie Hy is, dan Hy dit doen.
Daar is niks wat ons kan doen om dit ooit te kan verdien nie. Maar daar is ook niks of niemand wat dit van my kan wegneem nie.
Omdat Jesus Christus se kruisdood vir my die weg gebaan het om God die Vader se kind te word. Maar dan moet ek bereid wees om volledig my lewe, deur geloof, aan God te gee. Werklik in 'n verhouding met Hom te leef en na Sy wil vir my lewe te soek. Dis is nie iets wat ek net half kan doen nie. Jesus het nie net halfpad vir my aan die kruis gesterf nie. God maak my nie halfpad Sy kind nie.
Kom ons elkeen kies weer opnuut om volledig God se genade, deur geloof ons eie te maak. Kom ons kies om volledig ons vertroue in Hom te stel.
Hemelse Vader, dankie dat U U genade ook vir my aanbied. Dankie Jesus Christus dat U volledig vir my sondes betaal het aan die kruis end at ek nou volledig die Vader se kind mag wees. Help my om nou volkome my geloof in U te stel. Volkome op U te vertrou. Amen